text:
ओमप्रकाश झा
गाम, विजइ, जिला-मधुबनी।
मिथिले तक नहि छथि मैथिल-ओमप्रकाश झा
गप्प अछि नवंबर 2007 केर, एहि समयमे हम गोवा न्यूज (जे कि गोवा अवस्थित अंग्रेजी क्षेत्रीय न्यूज चैनल छ्ल) मे काज करैत रही। गोवामे सोलहम अंतराष्ट्रीय मैथिली परिषदक सम्मेलन भेल छ्ल, जकर अध्यक्षता श्री विनय कुमार झा ,चीफ़ विजिलेंस,गोवा स्टेट केलथि। एहि कांफ़रेंसक एकटा छोट सनक अंश यू-टयूब साइट पर सेहो उपलब्ध अछि। एहि कार्यक्रमकेँ कवर करबाक भार अपन संस्थासँ हमरे भेटल छ्ल। एहि कार्यक्रमक दौरान बहुत रास चित्र जे स्पष्ट भऽ कऽ सोझाँ आयल ओऽ ई सभ छल.......
1. बहुत रास मैथिल छतीसगढ आ मध्य प्रदेशमे बसल छथि। हालांकि आब हुनका सबहक मातृभाषा मैथिली नहि रहि गेल अछि। यदि आओर तहमे जाई तँ ओऽ लोकनि मैथिली भाषा बिसरि चुकल छथि, तथापि मिथिलासँ ओतबेक स्नेह आ लगाव छन्हि, जतबाक हमरा सबकेँ अछि। हुनकर सबहक पुस्त बहुत पहिने ओतए चलि गेल रहथिन्ह। गप्प करीब 4-5 पुस्त पहिनेक अछि।
2. दिल्लीक नांगलोई इलाकामे सेहो किछु रास मैथिल छथि, जे कि अपन जीवन-यापनक क्रममे कतेक रास आन आन व्यवसाय सब अपना लेने छथि। संगहि देशक भिन्न- भिन्न भागमे कतेको ठाम मैथिल लोकनि वृहद समुदायक संग रहि रहल छथि। ओना भाषा एहिमे सँ बहुतो गोटेक हरा गेल अछि।
3. एकटा आरो गप्प जे कि सामने आयल ओऽ छल, जे कि गोवाकेँ मैथिले ब्राहम्ण सब बसेने छथि आ एकर प्रमाण स्कन्द पुराणमे भेटैत अछि। हम अहाँ केँ ई बात कहि दी, जे कि गोवन (गोवाक वासी) सबहक मातृभाषा कोंकणी अछि मुदा एहि भाषाक बहुतो रास शब्द मैथिली भाषाक अछि। किछु शब्दक बारेमे हम अहाँ सबकेँ कहि रहल छी, जेना कि अदहन (भातक लेल गरम कएल गेल पानि), पाहुन (गेस्ट), मधुर आदि। ओहो सब कोजगरा दिन लक्ष्मी पूजा करैत छथि। रहन-सहनक स्तर अपना सबसँ बहुत हद तक मिलैत अछि। आओर तहमे गेनाय अखन उचित नहि अछि।
कार्यक्रममे कतेको मिथिला-विभूति सब उपस्थित छलाह। वर्तमानमे दिल्ली पुलिसमे वरिष्ठ अधिकारी श्री उज्जवल मिश्र ओहि ठाम तत्कालीन डी.आइ.जी. छलाह। भारतक विभिन्न भागक संगे नेपालक किछु रास प्रतिनिधि सब सेहो पहुंचल छलाह। एहि कार्यक्रमक कवर करबाक लेल गोवा न्यूज आ नेपाल टीवी (नेपालक) चैनल पहुंचल छल, जखन कि बड़का-बड़का मैथिल पुरोधा सब गोवामे विभिन्न मीडिया लेल काज करैत छथि। बादमे जहन हुनका सबसँ जिज्ञासा बस पुछलियन्हि तँ कुनू ने कुनू ओहने बहाना बना लेलाह, जेना कि जखन प्रधानमंत्री स्व० राजीव गांधीक समयमे मधुबनी के एम०पी० हनान अंसारी लोक सभामे मैथिली केँ अष्टम सूचीमे जोरबाक लेल आवाज बुलंद केलथि तँ श्री भोगेन्द्र झा जी जे कुनू बहान्ना बनेने रहथि। हम एकर तहमे नहि जाय चाहब, सब गोटे बुझि रहल छी। अल्पज्ञ कहु वा किशोर हमरा मोनमे कतेको प्रश्न उठए लागल जे एनामे मैथिली कोना बचल रहत।
हयऔ, हमर भाषा कुनू अन्य भाषा सँ कनिको कमजोर नहि अछि। हमरा लोकनि अंग्रेजी बाजैत छी, आधुनिक परिधान पहिरैत छी, सबटा बड्ड नीक बात अछि। मुदा एहि तमाम चीजक मूल्यक रुपमे अपन भाषा आ संस्कृति केँ उत्सर्ग केनाय हमरा नहि पचि रहल अछि। ई तँ ओहने गप्प भेल जेना किछु रास लोककेँ आर्थिक तंगी नहि रहलाक बादो दोसरसँ कर्ज लेबाक प्रवृति होय छन्हि।
परिवर्तनक फ़ेज सँ गुजरि रहल अपन समाज कहीं त्रिशंकु तँ नहि बनि रहल अछि।एखन बस एतबे।
मीडिया कतअ ल जा रहल अछि?
गप आरुषि कांड के करी वा मिथिलांचल मे आयल कोसी के कहरक या हाल मे दिल्ली मे भेल सिरीयल बम ब्लाष्टक। यदि अहां सब पछिला किछु दिनका मीडिया के इतिहास पर नजरि डालि तअ देखु जे ओ कि परोसि रहल अछि आ विडंबना देखु,दर्शक/पाठक के जे ओ ओकरा यथावत ग्रहण करबाक लेल बाध्य छथि। मीडिया के भूमिका के लेल अपना अहि ठाम एकटा कहावत 'खशी के जान जाय,आ खाय वला के स्वादे नहि' वला सहत प्रतिशत ठीक बैस रहल अछि। हमरा बुझा रहल अछि जे अहां सब सनक पाठक लेल मीडियाक छवि के आओर उजागर केनाय उचित नहि हैत।
अहि स छोड़ि यदि मीडिया के आंतरिक संरचना पर ध्यान दी त जतेक निम्न काटि वा अहु स खराब जैं कुनु शब्द होय त संबोधनक स्वरुप ल सकैत छी। यदि टीवी पर देखाय वला सुन्दर चेहरा वा अखबार/मैगजिन मे लिखै वला पुरोधा सब के निजी जीवन मे झांकि क देखब त ओहि मे स अधिकतर व्यक्ती के व्यक्तित्वक समीक्षा केलाक बाद मोन घृणित भ जायत। मुदा विडंबना देखु जे सब गोटे सब बात बुझैत बेबस छी। जे मीडिया दोसरक स्टिंग आपरेशन करैया कि ओकरा लेल सेहो स्टिंग आपरेशन नहि होयबाक चाहि? मुदा इ के करत? हम सब त बगनखा पहिरने छी।
बहुतो मैथिल पुरोधा सब मीडिया के शिर्ष पद सब के सुशोभित क रहल छथि,मुदा कि मजाल जे ओ कखनो सत्य बाजि दैथ। हमहु ओहि भीड़ मे कतौह के कतौ शामिल छी,इ कहैत कोनो लाज नहि भ रहल अछि। कहियो तिलक जेकां पत्रकार होयत छलाह। मुदा आजुक पत्रकार सब समाज के धनाढय वर्ग मे स आबैत छथि।
पाठकगण अहां सब मे स जे कियो मीडियाकर्मी होयब त हमरा माफ़ क देब,मुदा कि हम सब इ दोहरा चरित्र जीवन जिबअ स मुक्त नहि भ सकै छी? अपन पूर्वज के रुप मे मंडण,अयाची,जनक आ विद्यापति के संतान हम सब कतह जा रहल छी? अहां सब मे स जे कियो मीडिया के नजदिक स नहि देखने होय त कोनो निकट परिचत जे अहि क्षेत्र मे काज क रहल हेताह,हुनका स पुछि लेबन्हि। जैं सत्य बाजअ चाहताह त सच्चाई स अवगत भ जायब।
कोना बचत मिथिलाक स्मिता ?
आई जहन अपना सबहक चहुतरफ़ा विकास भ रहल अछि त हम सब अपन महत्वांक्षा के पाबि के अत्यधिक प्रसन्न भ रहल छी,हेबाको चाही। मुदा कि महत्वाकांक्षा के रथ पर सवार भ कअ हम सब कतेक मगरुर नहि भ गेल छी जे अपन स्मिता अपना स कोसो दूर पाछु छुटि रहल अछि। मुदा तकरा समेतनिहार कियो नहि अछि। आय अपना अहिठामक युवा वर्ग अत्यधिक दिग भ्रमित भ रहल अछि,ओकरा कियो सहि मार्ग दर्शक नहि भेट पाबि रहल अछि। अखुनका समय कतेको पाबनि तिहार क महिना आबि गेल अछि आ कतेको गाम मे दुर्गा पूजा के अवसर पर सास्कृतिक कार्यक्रम आयोजित कैल जायत अछि मुदा किछु वर्ष पूर्व मे चलु-आइ सअ आलो पहिले हर गाम मे युवक सब नाटक खेलाय छलाह,महिनोतक रामलिला ले आयोहन होयत छल,ओ सब आय कतह चलि गेल छथि। कि आर्केस्ट्रा आ परोसी (तवायफ़) के नाच मे ओ सब हरा गेल छथि। परोसजी के कार्यक्रम इ असर पड़ैत अछि जे मंदिरक कार्यकर्ता सब सेहो एकर मजा उठाबअ लागैत अछि। इमहर मौका पाबि कुकुर,बिलाड़ि मैया के प्रतिमा के सेवा मे लागि जाइया। देखने हैब जे कुकुर मुर्ती के चाटि रहल अछि। उमहर हम सब अपन तीन पुस्तक (पुरुखा) संग माने बाप- बेटा आ पोता समेत बाईजी पर पाई लुटाबय के अवसर के नहि गवांबैत छी। अधिकतर गोटे अहि स अवगत होयब।
दोसर कतअ जा रहल अछि अपन संस्कार? हयउ,आब शायद कतौ महिनो तक चलैबला रामलिलाक तम्बु गाम मे देखायत होयत? हम अपन छोट सनक अनुभव अपने संग बांटअ चाहब। पहिले रामलीला के टोली के कियो माला (मने एक दिनक भोजन) उठेनिहार नहि होइ,माने इ जे मात्र पेटे पर जे टीम सबहक मनोरंजनक वास्ते तैयार रहैत छल,ओकरा अपन समाज नकारि देलक मुदा आखन प्रायःहर छोट पैघ शहर अतह तक कि देशक राजधानी मे दुर्गा पूजा के अवसर पर लाखो आदमी रामलीलाक खुब लुफ़्त उठबैत छैथ। कतो कतो तअ रामलीला देखै के लेल टिकट सेहो लागैत अछि,कि हम झूठ बाजि रहल छी। एना मे दु टा गप्प जे हमरा स्पष्ट भेल-पहिल जे लोक के ओहि प्रति ओ रुझान नहि रहलन्हि जे कि बाईजी के नाच मे वा कौआल-कौआली मे जे कि राति भरि सबके गरिया क चलि जाइया आ हजारो आदमी मंदिरक आस पास ततबाक गोत गोबर कअ दैत छथि जे अगिला किछु महिना तक उमहर नहिये जाय मे कुशल बुझैत छी। अहि स गामक कलाक ह्रास खूब पैघ स्तर पर भेल अछि,सब गोटे बुझिति अंजान छी।
तेसर आ गंभीर गप्प इ जे समाज मे जे भाई चारा मे छल कि ओ खत्म भ गेल अछि। कि अपन समाज ततेक गरीब तअ नहि भ गेल अछि जे आहिठम दस गोटे के भोजन करेनाय आय कठिन भ गेल अछि। एकर एकटा छोट सनक उदाहरण हम देबए चाहैत छी जे जौं अहाँ सब मे स किछु आदमी दिल्ली-बंबई स कमा क मास दिनक लेल गाम जायत होय तअ अनुभव करैत होयब जे गाम मे बीतल समय के संगे संग अपनेक मेंटिनेन्स पर होय वला खर्च मे कटौति सेहो सबगोटे व्यक्तीगत अनुभव के गहराई स देखु। अखन बस अतेबैक।
इति


c: text/html

text:
नवरात्रक सातम दिनक प्रसादः कर्म जेहेन करब तेकर फल भोगब सुनिश्चित अछि
नवरात्रक सातम दिनः आजुक प्रसाद “कर्म अनुरूप फल भोगबाक यथार्थ”
शास्त्र-पुराण वर्णित अनेकों कथा-गाथा पढलहुँ, मनन कएलहुँ – ई बात एक दिस। दोसर दिस जीवन मे अनेक तीत-मीठ अनुभव पेलहुँ – कृपा, दया आ स्नेहक अनुभूति भेटल, क्रोध, लोभ, मोह, मास्चर्ज आदिक तीत अनुभव सेहो भेटल। यैह सुख आ दुःख केर दुइ तीर बीच सँ जीवनरूपी नदीक जल समय संग निरन्तर बहैत जा रहल अछि। कतहु पूर्ण रूप सँ पवित्र जल सुन्दर हवाक संग प्रकृतिक हरियाली छाया आ सूर्यक निश्छल किरण संग अठखेली खेलाएत चलल त कतहु एकर पैघ-पैघ अवरोधकरूपी पाथर सँ टकरेबाक या कतहु पैघ-पैघ माटिक टुकड़ाक धँसना खसैत निर्बाध गति केँ दिशा परिवर्तन कय देबाक दुःसह दुःखक सामना करय पड़ल – जीवन-दर्शन – Life Philosophy एतबे छैक। जे रुकि नहि सकल ओ थिक समय। जे बहैत रहल वैह भेल जीवन। जन्म सँ मृत्यु धरिक बहाव – अन्त सागर मे समाहित होउ आ स्थिर भऽ जाउ। मृत्यु उपरान्त शरीरक मोले कि! अपनो लोक छूबय सँ डेराइत अछि। अशुद्ध आ त्यज्य मानिकय घर सँ बाहर कय दैत अछि। यथाशीघ्र मृत शरीर केँ सुपुर्द-ए-खाक करबाक योजना बनबैत अछि। जीवन भरि जतेक लीला भेल तेकरा दस तरहें लोकसमीक्षा करैत मिथिलाक रीत मुताबिक ५-कठिया दैत ‘राम नाम सत्य है – सबका यही गत्य है’ आदिक पुकार – एक मानवक मृत्यु पर दोसर मानव अपना केँ बौंसैत रहैत अछि, ई बुझैत जे एक दिनो सभक यैह हाल हेतैक।
मिथिलाक एक प्रसिद्ध निर्गुण सँ किछु पाँति पर ध्यान दियौकः
जनम अकारथ क्षण-क्षण बीतय
बचपन गेल जबानी….
वृद्धापन लखि होश उड़इ यऽ
भेटत यम फरमाना
शिव हो! कतेक कहब दुखनामा
लेकिन घबराउ नहि! मृत्यु शाश्वत रहितो हमरा-अहाँक जीवन सेहो बड़ अक्खज होएत अछि। ई जाबत धरि रहत ताबत एकरा जियय पड़त। याद करू ओ गीत – हिन्दी सिनेमा जगत् केर सूपर-सूपर हिट फिल्म ‘मदर इंडिया’ केर ई गीत जे हमरे नहि बल्कि हरेक मानवक संवेदना केँ स्पर्श करैत अछिः
दुनिया में हम आये हैं तो जीना ही पड़ेगा
जीवन है अगर जहर तो पीना ही पड़ेगा
गिर-गिर के मुसीबत मे सम्भलते ही रहेंगे
जल जायें मगर आग पे चलते ही रहेंगे
गम जिसने दिये हैं वही गम दूर करेगा
जीवन है अगर जहर तो पीना ही पड़ेगा….
औरत है वो औरत जिसे दुनिया की शरम है
संसार में बस लाज ही नारी का धरम है
जिन्दा है जो इज्जत से वो इज्जत से मरेगा
जीवन है अगर जहर तो पीना ही पड़ेगा….
मालिक है तेरे साथ ना डर गम से तूँ ऐ दिल
मेहनत करे इन्सान तो क्या काम है मुश्किल
जैसा जो करेगा यहाँ वैसा ही भरेगा
जीवन है अगर जहर तो पीना ही पड़ेगा…
दुनिया में हम आये हैं तो……
जी हाँ! ‘जैसा जो करेगा – यहाँ वैसा ही भरेगा’ – यैह सब किछु थिक हमरा सब लेल बुझय वास्ते। महाकवि तुलसीदासजी सेहो रामचरितमानस मे गूढ रहस्यक यैह सूत्र हमरा सब लेल देने छथिः
कर्म प्रधान विस्व रचि राखा
जो जस करहिं सो तस फल चाखा
श्रीमद्देवीभागवत केर एक पाठ मे ब्रह्माजी अपन व्यथित पुत्र नारदजीक किछु दुविधाक निधान करैत बड़ पैघ रहस्योद्घाटन कएने छथि – ओ कहने छथि जे माया केर विधान बहुत असीम छैक। स्वयं ब्रह्मा या विष्णु या महेश सेहो एहि सँ बचल नहि छथि। गुणक संयोग सँ मायाक विभिन्न रूप प्रकट होएत छैक। सत्वक मात्रा बढलापर सात्विक रूप प्रकट होएत छैक। राजसिकता आ तामसिकताक वृद्धि पर केकरो गुण-धर्म मे प्रभाव देखाइते टा छैक। पराम्बा जगदम्बा सम्पूर्ण माया केर स्वामिनी थिकीह। सभक आराध्या वैह छथि। कर्मक फल केँ भोगनाय तय बात छैक। अहाँ जेहेन करब, तेहेन भरब। नीक के नीक, बेजा के बेजा!
प्रवीण-विचार मे सेहो यैह सूत्र छैकः हरेक मनुष्यक प्रकृति निर्धारक गुणक तीन अवयव, सत्व, राजस आ तामस। तिनूक मात्रा जेना-जेना बढत-घटत, कर्मगति ताहि अनुरूपें प्रभावित होएत रहत। एखन दुर्गा पूजाक समय छैक, खूब पूजा-पाठ करब, निश्चिते एकर सुखद फल अहीं केँ भेटत। पूजा-पाठ खत्म, फेर लागि गेलहुँ छलपूर्ण गतिविधि मे। आब करबैक छल आ बुझबैक जे भेटत सात्विक फल से संभव नहि अछि। छल-कपट केर दुष्परिणाम हमरे-अहाँ कर्ता केँ भोगय पड़त। बेसी राजसिकता देखेबैक, पुनः एकर फल ई होयत जे दरिद्रताक समय सेहो देखहे टा पड़त। एहि तरहें जीवन सन्तुलित होएत छैक। शास्त्र-पुराण केर मत त हमरा सब लेल एकटा बाट देखबैत अछि। सावधान करैत अछि। पूजा-पाठक समय खूब आबय आर हम सब सदिखन सत्कार्य मे लागल रही। खूब दान-दक्षिणा दी। पुण्य करी। अन्त मे गीताक ओहि पाँति केँ मोन राखी जे भगवान् बारहम अध्याय मे अर्जुनक जिज्ञासा शान्ति करैत कहलखिन अछिः
संनियम्येन्द्रियग्रामं सर्वत्र समबुद्धयः॥
ते प्राप्नुवन्ति मामेव सर्वभूतहिते रताः॥१२-४॥
अपन सम्पूर्ण ज्ञानेन्द्री केँ संयमित कय, सब स्थिति-परिस्थिति मे एक रंग बनि, सम्पूर्ण लोकक कल्याण मे रत (लागल) रहब त निश्चित ‘हुनकहि’ यानि परमपिता परमेश्वर केँ प्राप्त करब।
विदित हो जे अर्जुन भगवान् कृष्णक विराट रूप देख लेलाक बादो प्रश्न सँ भरल छलाह आर तत्क्षण हुनका द्वारा पूर्ण समर्पित शिष्य भाव सँ जगत् गुरु कृष्ण संग ई प्रश्न पूछल गेल जे हे प्रभु, आब ई कहू जे भक्त लेल किनकर आराधना सुलभ अछि, अव्यक्त ब्रह्म आ कि स्वयं अहाँ सन अवतारी देव – सब तरहें सम्पन्न, सब किछु केँ अपनहि मे समेटने – स्वरूपवान् भगवान्। तखन भगवान् कृष्ण पहिने स्वरूप सहित स्वयं अपन नाम कहैत अव्यक्त अक्षर ब्रह्म केर नाम लेलखिन अछि। आर फेर हम सब केहेन बनी तेकर एक पंक्ति मे उपदेश केलखिन अछि। हे पाठक! एहि सब बात पर समग्र विचार केर विकास करब, यैह अपेक्षा।
ॐ तत्सत्! दुर्गा पूजाक पावन समय सभक लेल खूब शुभ हो!! आब गाम मे रहब त किछु दिन एना नहि लिखि सकब…. पुनः दर्शनाय!
हरिः हरः!!

robotstxt: allowed

filter: keep


text: भारतीय रेल के कायापलट म अपन केन्द्रीय भूमिका के लेल वाहवाही बटोरे बला रेल मंत्री लालू प्रसाद कुर्ता फाड़ होली खेलै के तैयारी म छैथ ! उदार बजट पेश के क जानता के प्रशंसा बटोरे वला लालू प्रसाद क हर साल होली के बेसब्री स इंतजार रहैत छैन ! लालू प्रसाद आईएएनएस स बातचीत के दरमियाँन कहल्खिन की अपन ड्रीम बजट पेश करै के बाद ओ बहुत खुश छैथ ! आर अई बेर अपन खास अंदाज म होली मनेता ! हुनकर नेतृत्व म भारतीय रेलवे २०० अरब रुपैया के आमदनी केलकैन य ! अपन चिर परिचित शैली म ठहाका लगबैत लालू प्रसाद कहल्खिन की जखन होली के मौसम हुवे त कुर्ता के चिंता के करैत छैथ ! ओ अइयो बेर कुर्ता फाड़ होली खेलता ! हुनकर कहब छैन जे प्रधान मंत्री मनमोहन सिंह, कांग्रेस अध्यक्ष सोनिया गाँधी, वित्त मंत्री पी. चिदंबरम आर देश के करोडो लोकेन हुनकर रेल बजट के तारीफ के चुकाल्खिन य ! तही ले क अई बेर हुनका लेल पूरा सुकून स होली मनेनै आसान छैन ! बिहार म सत्ता गवाबई के बाद लालू प्रसाद के लेल होली अधिक मजेदार नै रैह गेलेंन रहा, लेकिन एक बेर फेर ओ अपन पुरान अंदाज म आर मस्ती के संग इ त्यौहार मनाबई के तैयारी म छैथ ! रेल मंत्री लालू प्रसाद होली अपन पत्नी राबड़ी देवी के आधिकारिक निवास १० सर्कुलर रोड म मनेता ! राबड़ी देवी विधान सभा म विपक्ष के नेता छथिन ! लालू प्रसाद होली क रंगीन बनाबई म जुइट गेला य ! होली के मौका पर लालू प्रसाद अपन पार्टी के नेता सभक कपड़ा फैर क हुनका संग होली खेलैत छैथ ! जखन बिहार म लालू - राबड़ी दंपती के शासन रहेंन, त मुख्यमंत्री निवास के होली चर्चा के विषय रहैत रहेंन ! ढोल के थाप पर झुमैत लालू क कैमरा म कैद करै के लेल फोटो ग्राफर के बिच होड़ रहैत रहेंन किछ ओहिना अइयो बेर के होली हेतै लालू प्रसादक


text:
नव हवाक वेगमे गौआँ सभकेँ मन फुड़फुडेलनि। फुड़फुड़ेबोक चाही। फुड़फुड़ेलनि ई जे वृन्दावनमे गीताक जानकार ज्ञानी दास छथि, हुनकासँ पनरह दिन प्रवचन करौल जाए। गामक धर्मक काज तँ गौंएक भेल तँए सबहक भागीदारी होइ। अद्रा नक्षत्रक मेघ जकाँ समाजमे हुमरल। ओना ज्ञानी दास भागवतो आ गीतो-रामायण कहिते छथि तँए हुनके आनल जाए। चंदाक गुम-गुमी चलिते छल आकि एक गोटे बाजि गेला-
“सोलहन्नी खर्च देब, अहाँ बेवस्था करैक भार लिअ।”
मुदा प्रस्तावपर सहमत नै बनल ‘जेकर चून तेकर पून’ भऽ जाएत। तखनि ई हुअए जे ‘चंदा सौंसे गामसँ हुअए आ जे घटतै ओ देथुन।’
मुदा बिच्चेमे दोसर प्रश्न उठि गेल जे घटतै तखनि ने ओ देथुन मुदा जँ बढ़ि जाए। घमरथन शुरू भेल, होइत-हबाइत फेरि सहमत बनल जे धर्मोक काजक कि कमी छै, फेरि दोबरा कऽ भऽ जाएत।
ज्ञानी दासक आगमन भेलनि। प्रवचन शुरू करैसँ पहिने सामूहिक रूपे सभकेँ पूछि लेलनि जे भागवत सुनैसँ पहिने गीता सुनि लेब नीक हएत। ज्ञानी दासक प्रश्नपर घौंचाल शुरू भेल। घौंचाल ई जे नीक-अधला तँ वएह ने बूझि सकैए जे दुनूकेँ जनैत होइ। जइ गाममे कहियो भेबे ने कएल, तइ गाममे नीक-अधला कथी हएत। नीक हएत जे हुनकेपर माने ज्ञानीए दासपर छोड़ि दियनु, जड़िसँ कहथिन।
कौलेजमे पढ़ैत रमेशकेँ इन्टरनेशनल वेपारी जकाँ बेसी लाभ बूझि पड़ल। बेसी बुझैक कारण जे गीताक कर्म-ज्ञान जोगक बात घरे बैसल बूझि लेब, सेहो समाजक बीचमे, तहूसँ नीक जँ परिवेशक अनुकूल प्रवचन होइ तँ सभसँ नीक। स्कूल-कौलेजक विद्यार्थी जकाँ रमेश प्रवचन शुरू होइसँ दस मिनट पहिने पहुँच गेल। पहिलुके प्रवचन सुनि रमेशक मन जिनगी जीबैले तेना उताहुल भऽ गेलै जे नअ बजे रातिमे जखनि घरपर घुमती अबै छल तइ बिच्चेमे तीन बेर सप्पत खेलक। पहिल सप्पत सुनिते काल खेने छल जे ‘आइसँ जीवन-पद्धति बदलि लेब।’
घरपर आबि रमेश मने-मन संकल्पो अजमाबै आ खाइओ ले गेल। गुम-सुम। जहिना संकल्पी खेबा काल नै बजै छथि तहिना तीत-मीठक बात रमेश किछु ने बजैत।
जहिना कोयला-पानि इंजनमे पड़ला पछाति शक्तिक संचार हुअए लगैत तहिना रमेशोक मनमे हुअए लगल। बिनु लछनक अनेको विचार बर्खाक बुलबुला जकाँ उठै आ फुटै। दुनियाँ दिससँ सूत ससारि, जलिवाहक जाल जकाँ, पत्नीपर एकाग्र केलक। साल भरि पहिने दुरागमन भेल। जेते काल पीढ़ीपर बैसि भोजन करै छी जँ तेतबो काल दुनू परानी बैस विचारी जे भोजनक कि प्रयोजन जिनगीमे अछि, केना जुटा पएब? मुदा से कहाँ होइए। बुझलो बात, परिवारक हिसाबसँ सिदहा लगै, जँ खेला-पीला पछाति समगम भऽ जाए तँ नीक-बेजाए पुछैक प्रयोजने की? अधला जँ बनल रहैत तँ खेनिहारेक काजसँ ने पता चलि जाइत। एक तँ अहुना चाहक दोकान जकाँ उलझल अछि जहिना एक केतलीमे बनल चाह एक रंग हएत, मुदा पीनिहार रंग-रंगक, तैबीच नीक-अधला बनबे करत। कियो मीठगर पीबैए, तँ कियो गाढ़ लीकर। तहिना परिवारोमे अछिए, कियो मीठ नोन खेनिहार तँ कियो नोनगर। विचारक विरामो नै भेल छेलै आकि दोसर विचार रमेशक मनमे उठि गेलै। उठि गेलै जे पुरुख सवल होइ छथि आ नारी अवल। एहेन स्थितिमे अवलकेँ केना सवल बनौल जाए? मुदा अवल सवल बनै-बनबैसँ पहिने सवल अवलक बाट देखए पड़त। केना अवल आ केना सवल मानल जाए। रंग-रंगक अवलो होइए आ रंग-रंगक सवलो होइए। ज्ञान, धन, जन, मन सेवा तँ बीचमे अछिए। पानि-मक्खन मिलल दूध घोड़ाएल घोड़ जकाँ रमेशक मन घोर-घोर भऽ गेल। बाजल किछु ने चुपचाप खा कऽ ओछाइन िदस बढ़ल।
ओछाइनपर अबिते रमेशक मन रमेशकेँ पुछलक-
“जीवन पद्धति की?”
जहिना रोगक घरमे, अगिलगुआ घरक, पेटजरूआक नीन पड़ा जाइ छै तहिना रमेशक नीन पड़ा गेल। पानिक बुलबुलामे इन्द्रधनुषी रंग देखैत मुदा लगले फुटि गेने छिड़िया जाइ। कछ-मछ करैत ओछाइनपर लगले-लगले कर फेड़ैत। नीन अबैक केतौ दरस नै। फेर ज्ञानी दासक प्रवचनपर पहुँचल। आइसँ जीवन बदलत? मुदा जँ नीने अबैबेर नीन नै औत, आ जगै बेर नीन चलि आैत तखनि जागब केना? दस बजेक समए भऽ गेल, बारह बजे रातिक पछाति दिनक आगमन भऽ जाइ छै। करियाएल-कजड़ाएल अन्हारमे सुरूजक रोशनीक प्रवेश हुअए लगै छै। जिनगी बदलैक पाछू समए तँ पकड़ए पड़त। जँ से नै पकड़ाएत तँ जिनगी केना पकड़ाएत। रातिक बारह बाजल। देवालमे टाँगल घड़ीकेँ देखिते रमेश उठि कऽ बैस गेल। घड़ीक सुइया नाचि रहल छै। बारहक अन्त भऽ गेल मुदा रमेशकेँ अन्हारमे किछु देखिए ने पड़ैत जे की करत? अन्हार-अनहेरसँ भरल दुनियाँ। कोठरीक बीच लालटेनक टिमटिमाइत इजोतमे रमेशकेँ किछु सुझिए ने रहल अछि जे डेग केमहर उठौत। समैक संग घड़ीक सुइया नाचि रहल अछि। घंटा-डेढ़ घंटा बीति गेल मुदा रमेशकेँ किछु फुड़ाएल नै! घरसँ बाहर किछु करैक अनुकूल नै अछि घरक भीतर काज नै अछि तखनि? अतस-बितस करैत विचारलक, जे इजोत अछि तेहीमे ने किछु करैक जगहो अछि। ठमकिते मनमे उठलै- लीढ़ वा समाढ़सँ भरल पोखरिमे केना स्नान कएल जाए? सोचैत-विचारैत तँइ केलक जे जेते पानिक जरूरति अछि तेते दूरक घाटक लीढ़-केचली-समाढ़ हटा देने तँ नहाइक काज भाइए सकैए। मनमे आशा जगलै, आशा जगिते विचारल, जाबे सुरूज धरतीपर देखाइ नै देत ताबे तक लालटेनेक इजोतमे पढ़बो करब आ पढ़लाहाक रस निचोड़ि लिखबो करब। काजक नक्शा बनिते रमेशक मन प्रसन्न भेल।
पोथी खोलि रमेश पढ़ब शुरू केलक। एक तँ जगरनाक आँखि-मन तैपर विषयक गंभीरता, चाह पीबैक मन भेलै। बढ़ैत-बढ़ैत मन छुछुअए लगलै जे कखनि चाह भेटत जे पीब। जहिना बाढ़िक पानि निच्चाँ दिस एकमुहरी बहए लगैए तहिना चाहक भुख एकमुहरी भऽ गेलै। मुदा एते रातिमे चाह औत केतएसँ। जँ पत्नीकेँ उठा चाह बनबए कहियनि तँ ओ रपटि कऽ कहबे करती जे चाह कोन नीक पेय छी जे एती रातिमे पराण छुटैए। पराण तँ नै छुटैए मुदा काजो तँ आगू नहियेँ कऽ पाइब सकै छी।
असोथकित भऽ रमेश निर्णए करैत बाजल-
“काजक दौरमे जइ-जइ वस्तुक जरूरति होइए ओकर ओरियान शुरू करैसँ पहिने जँ कऽ नेने रहब तखने ओइ काजकेँ बिसवासू बना सकै छी। नै तँ अभावगक आगि मनकेँ थीरे ने हुअए देत।”
दोसर दिन जानिए कऽ प्रवचन सुनए रमेश नै गेल। अपने मन धिक्काड़ैत रहै जे जेतबो सुनि-बूझि करैले डेग बढ़ेलौं, से तँ समहरिए ने रहल अछि आ तैपर सँ आरो सुनि माथकेँ भरियाएब नीक नै।¦¦¦
रचनाक अंतिम रूप ०९ मार्च २०१४


text:
Thursday, September 4, 2014
कुलच्छनी (कथाकार- ओमप्रकाश झा)
कुलच्छनी
ऐबेर फेरसँ श्रीधरक कनिञाँकेँ बेटीए भेलै, ई समाचार पूरा टोलमे पसरि गेल छल। भोज खेबाक आस रखनिहार सज्जन लोकनिक मँुह बिधुआ गेल। किएक तँ आब भोज नहियेँ हेतै। श्रीधरक बाबू गदाधर पोताक आसमे पछिला तीन बरखसँ की की नै करबौलथि। यज्ञ भेलै, हवन भेलै, दान आ पुन्न तँ पूछू नै। एकबेर बुड़हा आ बुड़ही कामर लऽ कऽ बाबाधामसँ सेहो भऽ एला। मुदा एतेक उपय आ जतनक कोनोे प्रतिफल नै। सबहक मँुह लटकल छल, जेना घरमे कोनो मरनी-हरनी भऽ गेल होइ। गदाधर दलान परहक कोठलीमे चुपचाप बैसल छला आ अपन भाग्य आ विधाताक ऊपर प्रलाप केने जाइत छला। हुनकर कनिञाँ आँगनमे कोनटा धेने उपासपर छेली, जे सभ जतन आ प्रयोजन विफल भऽ गेल। ‘पोताक मुँह देखनाइ भाग्यमे नै लिखल अछि’ ई बाजि-बाजि अपन पुतोहुकेँ कोसै छेली। श्रीधर अपनो मुँह लटकेने दलानसँ आँगन एला आ मुड़ी झुकौने सोइरी घर तक एला आ दरबज्जासँ हुलकी मारलथि। कनिञाँ बिछौनपर चुपचाप निश्चेश्ट पड़ल छेलै आ बड़की बेटी सुनैना जे तीन बर्खक छेलै, ओही चौकीपर बैसि माएसँ नवका बच्चा दियए किछु-सँ-किछु सवाल करै छेलै। कनिञाँ ऐ सोचमे छल जे घरक सभ लोक फेरसँ बेटी होइक कारणेँ हुनके दोख लगाैत। बड़की बच्चियाक जन्मक समए सेहो ओकरा सभसँ यएह सुनऽ पड़ल छेलै। नब बच्चा पूरा दुनियाँ आ दुनियाँक सोचसँ बेखबर भऽ अपन क्रन्दनमे तल्लीन भऽ सभकेँ अपना दिस आकर्शित करै छल। बापकेँ देखैत देरी सुनैना बिछौनपर सँ उतरि कऽ लपकल आ श्रीधरक जांघमे लटपटाइत बाजल-
“बाबू, हमरा भूख लगल अछि। कियो हमरा खाइले नै दइए।”
श्रीधर ओकरा धकलैत कहलक-
“चल कुलच्छनी, के देतौ खाइले। पहिनेसँ तूँ की कम बोझ छेलेँ हमर माथपर जे पाछूसँ एकटा आर बहिन लऽ आनलेँ।”
सुनैना ऐ सभ बातसँ अनभिज्ञ छल। ओ हठ करैत कहलक-
“बाबू हमरा बिस्कुट आ दालमोट आनि दियऽ बड्ड भूख लगल अछि।”
ऐबेर श्रीधर तमसा गेल आ सुनैनाकेँ जोरसँ धकेलि देलक। सुनैना निच्चाँ खसि पड़ल, खसिते कानए लगल आ श्रीधरक मुँह दिस टुकुर-टुकुर ताकए लगल। ओकर माथमे चौकीक कोणसँ चोट लगि गेल छेलै। ओकर माए चौकीपर सँ उठैक कोशिश केलक मुदा नै उठि सकल तँ श्रीधरकेँ कहलक जे ऐमे ऐ बचियाक कोन दोख छै जे अहाँ ओकरापर तमसा गेलिऐ। देखियौ तँ केना हिचकि-हिचकि कऽ कानि रहल छै। कनी ओकरा उठा लियौ ने। ताबत सुनैना अपने उठि गेल आ फेरसँ श्रीधर दिस बढ़ए लगल कानैत आँखिसँ टुकुर-टुकुर तकैत रहए। श्रीधरक आँखि ओकर आँखिसँ टकड़ाएल तँ श्रीधरकेँ ई आभास भेलै जे ओइ निर्दोख आँखिसँ अवाज आबि रहल छेलै जे ‘बाबू हमर कोन गलती। हम तँ अहींक अंश छी, अहींक सन्तान।’
श्रीधर ओइ निर्दोख आँखिक सवालसँ सन्न भऽ गेल। ओकर करेज फाटऽ लगलै। ओ सोझहे सुनैनाकेँ उठौलक आ कोरामे लऽ कऽ चुम्मा लेबए लगल आ ओकर माथ हँसौथऽ लगल। ओ अपने मोने बाजए लगल-
“तूँ हमर सन्तान छेँ। तूँ हमर अंश छेँ। तोहर छोटकी बहिन सेहो हमर सन्तान आ हमर अंश अछि। तूँ कुलच्छनी नै हमर कुलक सिंगार छेँ। हमर नाओं तोरेसँ हएत। तूँ नै कान बेटी। चल की खेबही हम तोरा अखने कीनि दैत छियौ।”
कहैत श्रीधर सुनैनाकेँ कोरामे लऽ कऽ दोकान दिस विदा भऽ गेल।
ओमप्रकाश झा
Subscribe to: Post Comments (Atom)


text:
५ जुलाई २००४ केँ'भालसरिक गाछ'- मैथिली जालवृत्तसँ प्रारम्भ इंटरनेटपर मैथिलीक प्रथम उपस्थितिक यात्रा विदेह- प्रथम मैथिली पाक्षिक ई पत्रिका धरि पहुँचल अछि,जे http://www.videha.co.in/ पर ई प्रकाशित होइत अछि। आब 'भालसरिक गाछ' जालवृत्त 'विदेह' ई-पत्रिकाक प्रवक्ताक संग मैथिली भाषाक जालवृत्तक एग्रीगेटरक रूपमे प्रयुक्त भऽ रहल अछि। विदेह ई-पत्रिका ISSN 2229-547X VIDEHA
Monday, February 02, 2009
मिथिला चित्रकला- स्त्री आ पुरुषक दशपात अरिपन / स्वास्तिक अरिपन
कन्याक मुण्डन,कान छेदन आ' विवाहक अवसर पर कुलदेवताक घर आकि मण्डप पर बनाओल जाइत अछि।
बनेबाक- विधि। एकर बनेबाक विधि सूक्ष्म अछि।
ऊपरमे तीन पातक पुष्प, ,ओकरनीँचा पाँच-पातक कमल-पुष्प,ओकर नीचाँ सात-पात युक्त्त कमल, बीचमे अष्टदल कमल अछि। दश पात चारू दिशि अछि। नौ टा माँछक चित्र सेहो अछि।
पुरुषक दशपात अरिपन
एहिना पुरुषक दशपात अरिपन एकर नाम दसकर्मक बोध करएबाक कारण दशपात अछि, आ’ ई पुरुषक सभ संस्कारक अवसर पर लिखल जाइत अछि।
ऊपरी भागमे दू टा मयूर,कमलक फूल,शुभ मत्स्य,भीतरमे 12 टा माँछक चित्र आ’ दसटा डाढ़िक चित्र देल गेल अछि,आ’, बीचमे अष्टदल कमल।
स्वास्तिक अरिपन :
एहिमे ४१ टा स्वास्तिक जोड़ल गेल अछि। स्वस्ति भेल आशीर्वाद। ई कार्त्तिक मासक तुलसी-पूजा,शारदीय दुर्गापूजामे तुलसी-चौड़ा/ दुर्गा-मन्दिरमे अष्टमी दिन पिठारसँ बनाओल जाइत अछि। ई वैदिक यज्ञक ’सर्वतोभद्र’ छथि आऽ यज्ञक चौड़ा पर सेहो लिख्ल जाइत छथि।
बनेबाक विधि- ४१ टा स्वास्तिक आऽ ओकर बीचमे ४१ टा सिन्दूरक ठोप। नीचाँमे पाँचटा शंख, चारू कात आठ अस्त्रक अंकन, अर्ध्वमुख-अधोमुख त्रिकोण, षट्कोण, अष्टकोण, श्रीयंत्र बनाओल जाइत अछि।
3 comments:
"विदेह" प्रथम मैथिली पाक्षिक ई पत्रिका http://www.videha.co.in/:-
सम्पादक/ लेखककेँ अपन रचनात्मक सुझाव आ टीका-टिप्पणीसँ अवगत कराऊ, जेना:-
1. रचना/ प्रस्तुतिमे की तथ्यगत कमी अछि:- (स्पष्ट करैत लिखू)|
2. रचना/ प्रस्तुतिमे की कोनो सम्पादकीय परिमार्जन आवश्यक अछि: (सङ्केत दिअ)|
3. रचना/ प्रस्तुतिमे की कोनो भाषागत, तकनीकी वा टंकन सम्बन्धी अस्पष्टता अछि: (निर्दिष्ट करू कतए-कतए आ कोन पाँतीमे वा कोन ठाम)|
4. रचना/ प्रस्तुतिमे की कोनो आर त्रुटि भेटल ।
5. रचना/ प्रस्तुतिपर अहाँक कोनो आर सुझाव ।
6. रचना/ प्रस्तुतिक उज्जवल पक्ष/ विशेषता|
7. रचना प्रस्तुतिक शास्त्रीय समीक्षा।
अपन टीका-टिप्पणीमे रचना आ रचनाकार/ प्रस्तुतकर्ताक नाम अवश्य लिखी, से आग्रह, जाहिसँ हुनका लोकनिकेँ त्वरित संदेश प्रेषण कएल जा सकय। अहाँ अपन सुझाव ई-पत्र द्वारा ggajendra@videha.com पर सेहो पठा सकैत छी।
"विदेह" मानुषिमिह संस्कृताम् :- मैथिली साहित्य आन्दोलनकेँ आगाँ बढ़ाऊ।- सम्पादक। http://www.videha.co.in/
पूर्वपीठिका : इंटरनेटपर मैथिलीक प्रारम्भ हम कएने रही 2000 ई. मे अपन भेल एक्सीडेंट केर बाद, याहू जियोसिटीजपर 2000-2001 मे ढेर रास साइट मैथिलीमे बनेलहुँ, मुदा ओ सभ फ्री साइट छल से किछु दिनमे अपने डिलीट भऽ जाइत छल। ५ जुलाई २००४ केँ बनाओल “भालसरिक गाछ” जे http://www.videha.com/ पर एखनो उपलब्ध अछि, मैथिलीक इंटरनेटपर प्रथम उपस्थितिक रूपमे अखनो विद्यमान अछि। फेर आएल “विदेह” प्रथम मैथिली पाक्षिक ई-पत्रिका http://www.videha.co.in/पर। “विदेह” देश-विदेशक मैथिलीभाषीक बीच विभिन्न कारणसँ लोकप्रिय भेल। “विदेह” मैथिलक लेल मैथिली साहित्यक नवीन आन्दोलनक प्रारम्भ कएने अछि। प्रिंट फॉर्ममे, ऑडियो-विजुअल आ सूचनाक सभटा नवीनतम तकनीक द्वारा साहित्यक आदान-प्रदानक लेखकसँ पाठक धरि करबामे हमरा सभ जुटल छी। नीक साहित्यकेँ सेहो सभ फॉरमपर प्रचार चाही, लोकसँ आ माटिसँ स्नेह चाही। “विदेह” एहि कुप्रचारकेँ तोड़ि देलक, जे मैथिलीमे लेखक आ पाठक एके छथि। कथा, महाकाव्य,नाटक, एकाङ्की आ उपन्यासक संग, कला-चित्रकला, संगीत, पाबनि-तिहार, मिथिलाक-तीर्थ,मिथिला-रत्न, मिथिलाक-खोज आ सामाजिक-आर्थिक-राजनैतिक समस्यापर सारगर्भित मनन। “विदेह” मे संस्कृत आ इंग्लिश कॉलम सेहो देल गेल, कारण ई ई-पत्रिका मैथिलक लेल अछि, मैथिली शिक्षाक प्रारम्भ कएल गेल संस्कृत शिक्षाक संग। रचना लेखन आ शोध-प्रबंधक संग पञ्जी आ मैथिली-इंग्लिश कोषक डेटाबेस देखिते-देखिते ठाढ़ भए गेल। इंटरनेट पर ई-प्रकाशित करबाक उद्देश्य छल एकटा एहन फॉरम केर स्थापना जाहिमे लेखक आ पाठकक बीच एकटा एहन माध्यम होए जे कतहुसँ चौबीसो घंटा आ सातो दिन उपलब्ध होअए। जाहिमे प्रकाशनक नियमितता होअए आ जाहिसँ वितरण केर समस्या आ भौगोलिक दूरीक अंत भऽ जाय। फेर सूचना-प्रौद्योगिकीक क्षेत्रमे क्रांतिक फलस्वरूप एकटा नव पाठक आ लेखक वर्गक हेतु, पुरान पाठक आ लेखकक संग, फॉरम प्रदान कएनाइ सेहो एकर उद्देश्य छ्ल। एहि हेतु दू टा काज भेल। नव अंकक संग पुरान अंक सेहो देल जा रहल अछि। विदेहक सभटा पुरान अंक pdf स्वरूपमे देवनागरी, मिथिलाक्षर आ ब्रेल, तीनू लिपिमे, डाउनलोड लेल उपलब्ध अछि आ जतए इंटरनेटक स्पीड कम छैक वा इंटरनेट महग छैक ओतहु ग्राहक बड्ड कम समयमे ‘विदेह’ केर पुरान अंकक फाइल डाउनलोड कए अपन कंप्युटरमे सुरक्षित राखि सकैत छथि आ अपना सुविधानुसारे एकरा पढ़ि सकैत छथि।
मुदा ई तँ मात्र प्रारम्भ अछि।
अपन टीका-टिप्पणी एतए पोस्ट करू वा अपन सुझाव ई-पत्र द्वारा ggajendra@videha.com पर पठाऊ।
'विदेह' २३२ म अंक १५ अगस्त २०१७ (वर्ष १० मास ११६ अंक २३२)
ऐ अंकमे अछि :- १. संपादकीय संदेश २. गद्य २.१. जगदीश प्रसाद मण्डलक दूटा लघु कथा कोढ़िया सरधुआ आ त्रिकालदर ्शी २.२. नन...
-
"भालसरिक गाछ" विदेह वर्ष-1 मास-1 अंक-1 संपादकीय एहि प्रथमांक केँ प्रस्तुत करैत हम हर्षित छी। एहि मे मिथिला पेंटिंग आ...
-
ऐ अंकमे अछि :- १. संपादकीय संदेश २. गद्य २.१. जगदीश प्रसाद मण्डलक दूटा लघु कथा कोढ़िया सरधुआ आ त्रिकालदर ्शी २.२. नन...
-
जयकान्त मिश्र आ मैथिली शब्दकोश मैथिलीक पुरोधा जयकान्त मिश्र (१९२२-२००९ ) क ३ फरबरी २००९ केँ सात बजे साँझमे निधन भऽ गेलन्हि। मैथिली साहित्...


text:
५ जुलाई २००४ केँ'भालसरिक गाछ'- मैथिली जालवृत्तसँ प्रारम्भ इंटरनेटपर मैथिलीक प्रथम उपस्थितिक यात्रा विदेह- प्रथम मैथिली पाक्षिक ई पत्रिका धरि पहुँचल अछि,जे http://www.videha.co.in/ पर ई प्रकाशित होइत अछि। आब 'भालसरिक गाछ' जालवृत्त 'विदेह' ई-पत्रिकाक प्रवक्ताक संग मैथिली भाषाक जालवृत्तक एग्रीगेटरक रूपमे प्रयुक्त भऽ रहल अछि। विदेह ई-पत्रिका ISSN 2229-547X VIDEHA
Thursday, July 16, 2009
भारतक बजट (२००९-१०) आ नेपालक बजट(२००९-१०, वि.स.२०६६-६७)
नेपालमे सेहो वित्तमंत्री सुरेन्द्र पाण्डेय १३ जुलाई २००९ केँ प्रस्तुत अपन बजट(२००९-१०, वि.सं.२०६६-६७) मे किसान लेल ५००० लाख ने.रु. सब्सिडी लेल देलन्हि। मैथिली, भोजपुरी, थारू, लापचा, लिम्बू आ धीमाल भाषायी क्षेत्रमे कला-गामक विकास करबाक योजना अछि। २५०० लाख ने.रु. जनकपुर, राजबिराज, हुमला, मुगु, कालीकोट आ डोलपा हवाइ अड्डाक विकासार्थ देल गेल अछि। नव संविधानक ड्राफ्ट तैयार करबामे सभक सहयोग लेबाक आ शान्ति प्रक्रिया आगू बढ़ेबाक संकल्प सेहो व्यक्त कएल गेल। बिराटनगर रिंग रोड आ जनकपुर परिक्रमा (रिंग रोड) सड़ककेँ नीक बनाओल जएत। जनकपुरमे राजश्री जनक विश्वविद्यालयक स्थापना कएल जएत। धालकेबार-जनकपुर रोड अगिला वित्त वर्षधरि पूर्ण कऽ लेल जएत। डोम, मुसहर, चमार, दुसाध, खतबे आ गरीब मुस्लिम लेल सिरहा, सप्तरी आ कपिलवस्तु जिलामे एक-एक हजार घर (पूरा ३००० घर) बनाओल जएत। दलित आ गरीब मुसलमानक अठमा पास बालिका लेल (परसा, बारा, रौतहट, सरलाही, महोत्तरी, धनुषा, सिरहा आ सप्तरी जिलामे) स्कॉलरशिप देल जएत जाहिसँ ओ अपन पएरपर ठाढ़ भऽ सकथि। जाहि कोनो तकनीकी इंस्टीट्यूटमे ओ नामांकन लेमए चाहतीह ओहिमे हुनकर एडमिशन कम्पलशरी रूपेँ लेल जएतन्हि। उत्तर दक्षिण हाइवे (कोशी, कंकाली आ गंडकी कोरीडोर)क निर्माण कएल जएत। सिरहा, सप्तरी, उदयपुर आ सुनसरीमे कृषिक विकासक संग शिवालिक आ चूड़ पर्वत श्रृंखलाक संरक्षणपर ध्यान देल जएत। मैथिली भाषा, साहित्य आ संस्कृतिक विकासक लेल काज केनिहारकेँ पुरस्कृत करबाक लेल एक करोड़ ने.रु.क योगसँ महाकवि विद्यापति पुरस्कार गुथीक स्थापना कएल गेल अछि।
4 comments:
janakpur me rajarshi janak university lel nepal sarkar ke badhaiReplyDelete
DUNU DESHAK BAJATAK PRASTUTI BAD NIKReplyDelete
यू.आइ.डी.(यूनीक आइडेन्टिफिकेशन प्रोजेक्ट) नंदन नीलेकनीक अध्यक्षतामे शुरू कएल जएबाक बात बिहारक लोककेँ बड़ सुविधा भेटतन्हि।ReplyDelete
mithilak bahur ras bhag nepal me achhi,otuka budget day ahan otuka mithila kshetra me hoy bala vikas, aa kalak pragati ke sojha anlahu.ReplyDelete
"विदेह" प्रथम मैथिली पाक्षिक ई पत्रिका http://www.videha.co.in/:-
सम्पादक/ लेखककेँ अपन रचनात्मक सुझाव आ टीका-टिप्पणीसँ अवगत कराऊ, जेना:-
1. रचना/ प्रस्तुतिमे की तथ्यगत कमी अछि:- (स्पष्ट करैत लिखू)|
2. रचना/ प्रस्तुतिमे की कोनो सम्पादकीय परिमार्जन आवश्यक अछि: (सङ्केत दिअ)|
3. रचना/ प्रस्तुतिमे की कोनो भाषागत, तकनीकी वा टंकन सम्बन्धी अस्पष्टता अछि: (निर्दिष्ट करू कतए-कतए आ कोन पाँतीमे वा कोन ठाम)|
4. रचना/ प्रस्तुतिमे की कोनो आर त्रुटि भेटल ।
5. रचना/ प्रस्तुतिपर अहाँक कोनो आर सुझाव ।
6. रचना/ प्रस्तुतिक उज्जवल पक्ष/ विशेषता|
7. रचना प्रस्तुतिक शास्त्रीय समीक्षा।
अपन टीका-टिप्पणीमे रचना आ रचनाकार/ प्रस्तुतकर्ताक नाम अवश्य लिखी, से आग्रह, जाहिसँ हुनका लोकनिकेँ त्वरित संदेश प्रेषण कएल जा सकय। अहाँ अपन सुझाव ई-पत्र द्वारा ggajendra@videha.com पर सेहो पठा सकैत छी।
"विदेह" मानुषिमिह संस्कृताम् :- मैथिली साहित्य आन्दोलनकेँ आगाँ बढ़ाऊ।- सम्पादक। http://www.videha.co.in/
पूर्वपीठिका : इंटरनेटपर मैथिलीक प्रारम्भ हम कएने रही 2000 ई. मे अपन भेल एक्सीडेंट केर बाद, याहू जियोसिटीजपर 2000-2001 मे ढेर रास साइट मैथिलीमे बनेलहुँ, मुदा ओ सभ फ्री साइट छल से किछु दिनमे अपने डिलीट भऽ जाइत छल। ५ जुलाई २००४ केँ बनाओल “भालसरिक गाछ” जे http://www.videha.com/ पर एखनो उपलब्ध अछि, मैथिलीक इंटरनेटपर प्रथम उपस्थितिक रूपमे अखनो विद्यमान अछि। फेर आएल “विदेह” प्रथम मैथिली पाक्षिक ई-पत्रिका http://www.videha.co.in/पर। “विदेह” देश-विदेशक मैथिलीभाषीक बीच विभिन्न कारणसँ लोकप्रिय भेल। “विदेह” मैथिलक लेल मैथिली साहित्यक नवीन आन्दोलनक प्रारम्भ कएने अछि। प्रिंट फॉर्ममे, ऑडियो-विजुअल आ सूचनाक सभटा नवीनतम तकनीक द्वारा साहित्यक आदान-प्रदानक लेखकसँ पाठक धरि करबामे हमरा सभ जुटल छी। नीक साहित्यकेँ सेहो सभ फॉरमपर प्रचार चाही, लोकसँ आ माटिसँ स्नेह चाही। “विदेह” एहि कुप्रचारकेँ तोड़ि देलक, जे मैथिलीमे लेखक आ पाठक एके छथि। कथा, महाकाव्य,नाटक, एकाङ्की आ उपन्यासक संग, कला-चित्रकला, संगीत, पाबनि-तिहार, मिथिलाक-तीर्थ,मिथिला-रत्न, मिथिलाक-खोज आ सामाजिक-आर्थिक-राजनैतिक समस्यापर सारगर्भित मनन। “विदेह” मे संस्कृत आ इंग्लिश कॉलम सेहो देल गेल, कारण ई ई-पत्रिका मैथिलक लेल अछि, मैथिली शिक्षाक प्रारम्भ कएल गेल संस्कृत शिक्षाक संग। रचना लेखन आ शोध-प्रबंधक संग पञ्जी आ मैथिली-इंग्लिश कोषक डेटाबेस देखिते-देखिते ठाढ़ भए गेल। इंटरनेट पर ई-प्रकाशित करबाक उद्देश्य छल एकटा एहन फॉरम केर स्थापना जाहिमे लेखक आ पाठकक बीच एकटा एहन माध्यम होए जे कतहुसँ चौबीसो घंटा आ सातो दिन उपलब्ध होअए। जाहिमे प्रकाशनक नियमितता होअए आ जाहिसँ वितरण केर समस्या आ भौगोलिक दूरीक अंत भऽ जाय। फेर सूचना-प्रौद्योगिकीक क्षेत्रमे क्रांतिक फलस्वरूप एकटा नव पाठक आ लेखक वर्गक हेतु, पुरान पाठक आ लेखकक संग, फॉरम प्रदान कएनाइ सेहो एकर उद्देश्य छ्ल। एहि हेतु दू टा काज भेल। नव अंकक संग पुरान अंक सेहो देल जा रहल अछि। विदेहक सभटा पुरान अंक pdf स्वरूपमे देवनागरी, मिथिलाक्षर आ ब्रेल, तीनू लिपिमे, डाउनलोड लेल उपलब्ध अछि आ जतए इंटरनेटक स्पीड कम छैक वा इंटरनेट महग छैक ओतहु ग्राहक बड्ड कम समयमे ‘विदेह’ केर पुरान अंकक फाइल डाउनलोड कए अपन कंप्युटरमे सुरक्षित राखि सकैत छथि आ अपना सुविधानुसारे एकरा पढ़ि सकैत छथि।
मुदा ई तँ मात्र प्रारम्भ अछि।
अपन टीका-टिप्पणी एतए पोस्ट करू वा अपन सुझाव ई-पत्र द्वारा ggajendra@videha.com पर पठाऊ।
'विदेह' २३२ म अंक १५ अगस्त २०१७ (वर्ष १० मास ११६ अंक २३२)
ऐ अंकमे अछि :- १. संपादकीय संदेश २. गद्य २.१. जगदीश प्रसाद मण्डलक दूटा लघु कथा कोढ़िया सरधुआ आ त्रिकालदर ्शी २.२. नन...
-
"भालसरिक गाछ" विदेह वर्ष-1 मास-1 अंक-1 संपादकीय एहि प्रथमांक केँ प्रस्तुत करैत हम हर्षित छी। एहि मे मिथिला पेंटिंग आ...
-
ऐ अंकमे अछि :- १. संपादकीय संदेश २. गद्य २.१. जगदीश प्रसाद मण्डलक दूटा लघु कथा कोढ़िया सरधुआ आ त्रिकालदर ्शी २.२. नन...
-
जयकान्त मिश्र आ मैथिली शब्दकोश मैथिलीक पुरोधा जयकान्त मिश्र (१९२२-२००९ ) क ३ फरबरी २००९ केँ सात बजे साँझमे निधन भऽ गेलन्हि। मैथिली साहित्...


text:
यत्र नार्यस्तु पूज्यन्ते रमन्ते तत्र देवता:।
यत्रैतास्तु न पूज्यन्ते सर्वास्तत्राफला: क्रिया:॥” – अथर्ववेद
जाहि कुल मे नारी केर पूजा अर्थात् सत्कार होएत छैक, ओतय स्वयं देवताक वास होएत छैक। एकर बिपरित जतय नारीक पूजा नहि होएछ, ओतय सब कैल-धैल अफलीभूत होएछ, सब बेकार जाएछ।
वेदविद् एकरा एनाहु कहैत छथि, जतय नारीक पूजा कैल जाएछ, ओहि कुल मे दिव्यगुण, दिव्य भोग और उत्तम संतान होएत छैक, आर जतय स्त्रीगणक सम्मान नहि ताहिठामक समस्त क्रिया निष्फल होएछ।
आजुक प्रगतिशील युग मे स्त्री शिक्षा परमावश्यक अछि। स्त्री केँ देशक मुख्य धारा सँ जोड़बाक लेल शिक्षा व्यवस्था सुदृढ करब ओतबे आवश्यक अछि जतेक भोजन आर वस्त्र। जाधरि देशक महिला शिक्षित नहि हेतीह ताधरि राष्ट्रक अभ्युदयक मात्र एकटा खोखला कल्पना टा होयत आओर किछु नहि। पुरुष शिक्षा पबैत छथि मुदा स्त्री शिक्षा लेल लोक ओहन कारगर व्यवस्था नहि करैत छथि। लोक केर ध्यान राखैक चाही जे जीवनक रथक दू गोट पहिया होएत छैक पुरुष आर स्त्री। जौं एकटा पहिया ठीक रहत आ दोसर नहि त कखनो गाड़ी आगाँ नहि बढ़ि सकत। तैं स्त्री शिक्षा दिस ध्यान देव व्क्तिब, समाज आ राष्ट्रक कर्तव्य होएत अछि।
समाज मे स्त्रीक स्थान बड्ड पैघ मानल गेल अछि। ई जननी मानल गेल छथि। हिनक महत्वक जतेक वर्णन करब से ओछे होयत। तैं इहो कहल जाएत छैक जे “जननी जन्मभूमिश्च स्वर्गादपि गरीयसी”। यानि जननी (माय) आर जन्मभूमि (मातृभूमि) स्वर्गक समान होएछ। नारीक जननीरूप लेल ओ सदैव पूज्य छथि।
वास्तविकता यैह छैक जे नारी समाज मे सदिखन भिन्न-भिन्न रूप मे सर्वविदित छथि। ई छथि राष्ट्रक भावी भाग्यक निर्माण करै वाली राष्ट्रमाता, समाजक प्रतिष्ठा राखै वाली स्त्री, पतिक जीवन केँ पूर्ण कयनिहारि अर्धांगिनी, गृह-भार उठौनिहारि गृहिणी, पतिक जीवन केँ सफल आ पूर्ण कयनिहारि पत्नी आ संततिक जन्म देनिहारि जननी। तैं हिनक स्थान समाज मे बड्ड पैघ आ पूज्य मानल गेल अछि आ यैह कारण एहि गृहलक्ष्मी के शिक्षित करब वर्तमान युग मे समाजक सबसँ उच्च कर्तव्य बनैत अछि।
आजुक युग मे स्त्री केँ शिक्षित करब अनिवार्य अछि अन्यथा शिक्षाक अभाव मे ओ पशुतुल्य बनल रहि जेतीह। हुनक ज्ञान-गरिमा अज्ञानताक अंधकार मे झाँपल रहि जेतैन। जँ जननिये रहती अशिक्षित तऽ फेर संततिक शिक्षा कतेक दूर धरि पहुँचत, स्वतः कल्पनीय अछि। यदि स्त्री केँ शिक्षित कैल जेतैन त शिक्षाक आलोक पाबि मानवीय जीवन मे विदुषी बनि जेतीह अर्थात मनुष्य जीवनक उद्देश्य केँ साकार करै मे सफल हेतीह। शिक्षाक आधार पर आत्मनिर्भर बनि समाजक कुरीतिक विरोध मे आवाज उठेति। परिवार मे सामंज्यस बना सुखमय जीवनक राह प्रशस्त करतीह। पारिवारिक आय-व्यय केर हिसाब-किताब राखि आर्थिक स्थिति केँ मजबूती प्रदान करतीह। बाल-बच्चाक प्राथमिक शिक्षा एवं सुसंस्कारक प्रवाह शिशुकालहि सँ प्रारम्भ करतीह।
अतः हम सब आजुक अंतर्राष्ट्रीय महिला दिवस पर एकटा प्रण करी जे किच्छो बीत जाय मुदा स्त्री शिक्षा केँ बढ़ाबा पर बल आ ताहि मे अपन हर तरहक सहयोग अवश्य देब।


text:
५ जुलाई २००४ केँ'भालसरिक गाछ'- मैथिली जालवृत्तसँ प्रारम्भ इंटरनेटपर मैथिलीक प्रथम उपस्थितिक यात्रा विदेह- प्रथम मैथिली पाक्षिक ई पत्रिका धरि पहुँचल अछि,जे http://www.videha.co.in/ पर ई प्रकाशित होइत अछि। आब 'भालसरिक गाछ' जालवृत्त 'विदेह' ई-पत्रिकाक प्रवक्ताक संग मैथिली भाषाक जालवृत्तक एग्रीगेटरक रूपमे प्रयुक्त भऽ रहल अछि। विदेह ई-पत्रिका ISSN 2229-547X VIDEHA
Sunday, July 27, 2008
विदेह १५ मई २००८ वर्ष १ मास ५ अंक १० १३. संस्कृत मिथिला –गजेन्द्र ठाकुर म.म. शंकर मिश्र
म.म. शंकर मिश्र
शंकर मिश्रसँ संबंधित बहुत रास जनश्रुति प्रसिद्ध अछि। अयाची वृद्ध भए गेल छलाह, परन्तु पुत्रविहीन रहथि। पत्नी भवानी दुःखसँ काँट भए गेल छलीह। तखन अयाची मिश्र बाबा वैद्यनाथसँ पुत्रक याचना कएलन्हि आऽ हुनकर मनोकामना पूर्ण भेलन्हि-स्वयं शंकर भगवान अवतरित भेलाह आऽ ताहि द्वारे बालकक नाम शंकर पड़ल। जन्म पर गामक आया किंवा चमैन इनाम मँगलखिन्ह, मुदा परिवारक लगमे किछु नहि छल आऽ ताहि हेतु भवानी वचन देलखिन्ह जे बालकक प्रथम कमाइ अहाँकेँ दए देब। से जखन एक बेर राजा शिव सिंह खुशी भए बालककें कहलखिन्ह जे अहाँ जतेक सोना-चाँदी लए जा सकी लए जाऊ। बालक मात्र धरिया पहिरने छलाह तेँ मात्र किछु सोनाक छड़ लए जाऽ सकलाह, आऽ सेहो भवानी अपन वचनक अनुरूपें आया-चमैनकेँ दए देलखिन्ह। चमैन ओहि पाइसँ एकटा पोखरि सरिसवमे खुनबएलन्हि, जे चमनियाँ पोख्रिक नामसँ एखनो विद्यमान अछि।
c)२००८. सर्वाधिकार लेखकाधीन आ’ जतय लेखकक नाम नहि अछि ततय संपादकाधीन।
विदेह (पाक्षिक) संपादक- गजेन्द्र ठाकुर। एतय प्रकाशित रचना सभक कॉपीराइट लेखक लोकनिक लगमे रहतन्हि, मात्र एकर प्रथम प्रकाशनक/ आर्काइवक/ अंग्रेजी-संस्कृत अनुवादक ई-प्रकाशन/ आर्काइवक अधिकार एहि ई पत्रिकाकेँ छैक। रचनाकार अपन मौलिक आऽ अप्रकाशित रचना (जकर मौलिकताक संपूर्ण उत्तरदायित्व लेखक गणक मध्य छन्हि) ggajendra@yahoo.co.in आकि ggajendra@videha.co.in केँ मेल अटैचमेण्टक रूपमेँ .doc, .docx आ’ .txt फॉर्मेटमे पठा सकैत छथि। रचनाक संग रचनाकार अपन संक्षिप्त परिचय आ’ अपन स्कैन कएल गेल फोटो पठेताह, से आशा करैत छी। रचनाक अंतमे टाइप रहय, जे ई रचना मौलिक अछि, आऽ पहिल प्रकाशनक हेतु विदेह (पाक्षिक) ई पत्रिकाकेँ देल जा रहल अछि। मेल प्राप्त होयबाक बाद यथासंभव शीघ्र ( सात दिनक भीतर) एकर प्रकाशनक अंकक सूचना देल जायत। एहि ई पत्रिकाकेँ श्रीमति लक्ष्मी ठाकुर द्वारा मासक 1 आ’ 15 तिथिकेँ ई प्रकाशित कएल जाइत अछि।
No comments:
Post a Comment
"विदेह" प्रथम मैथिली पाक्षिक ई पत्रिका http://www.videha.co.in/:-
सम्पादक/ लेखककेँ अपन रचनात्मक सुझाव आ टीका-टिप्पणीसँ अवगत कराऊ, जेना:-
1. रचना/ प्रस्तुतिमे की तथ्यगत कमी अछि:- (स्पष्ट करैत लिखू)|
2. रचना/ प्रस्तुतिमे की कोनो सम्पादकीय परिमार्जन आवश्यक अछि: (सङ्केत दिअ)|
3. रचना/ प्रस्तुतिमे की कोनो भाषागत, तकनीकी वा टंकन सम्बन्धी अस्पष्टता अछि: (निर्दिष्ट करू कतए-कतए आ कोन पाँतीमे वा कोन ठाम)|
4. रचना/ प्रस्तुतिमे की कोनो आर त्रुटि भेटल ।
5. रचना/ प्रस्तुतिपर अहाँक कोनो आर सुझाव ।
6. रचना/ प्रस्तुतिक उज्जवल पक्ष/ विशेषता|
7. रचना प्रस्तुतिक शास्त्रीय समीक्षा।
अपन टीका-टिप्पणीमे रचना आ रचनाकार/ प्रस्तुतकर्ताक नाम अवश्य लिखी, से आग्रह, जाहिसँ हुनका लोकनिकेँ त्वरित संदेश प्रेषण कएल जा सकय। अहाँ अपन सुझाव ई-पत्र द्वारा ggajendra@videha.com पर सेहो पठा सकैत छी।
"विदेह" मानुषिमिह संस्कृताम् :- मैथिली साहित्य आन्दोलनकेँ आगाँ बढ़ाऊ।- सम्पादक। http://www.videha.co.in/
पूर्वपीठिका : इंटरनेटपर मैथिलीक प्रारम्भ हम कएने रही 2000 ई. मे अपन भेल एक्सीडेंट केर बाद, याहू जियोसिटीजपर 2000-2001 मे ढेर रास साइट मैथिलीमे बनेलहुँ, मुदा ओ सभ फ्री साइट छल से किछु दिनमे अपने डिलीट भऽ जाइत छल। ५ जुलाई २००४ केँ बनाओल “भालसरिक गाछ” जे http://www.videha.com/ पर एखनो उपलब्ध अछि, मैथिलीक इंटरनेटपर प्रथम उपस्थितिक रूपमे अखनो विद्यमान अछि। फेर आएल “विदेह” प्रथम मैथिली पाक्षिक ई-पत्रिका http://www.videha.co.in/पर। “विदेह” देश-विदेशक मैथिलीभाषीक बीच विभिन्न कारणसँ लोकप्रिय भेल। “विदेह” मैथिलक लेल मैथिली साहित्यक नवीन आन्दोलनक प्रारम्भ कएने अछि। प्रिंट फॉर्ममे, ऑडियो-विजुअल आ सूचनाक सभटा नवीनतम तकनीक द्वारा साहित्यक आदान-प्रदानक लेखकसँ पाठक धरि करबामे हमरा सभ जुटल छी। नीक साहित्यकेँ सेहो सभ फॉरमपर प्रचार चाही, लोकसँ आ माटिसँ स्नेह चाही। “विदेह” एहि कुप्रचारकेँ तोड़ि देलक, जे मैथिलीमे लेखक आ पाठक एके छथि। कथा, महाकाव्य,नाटक, एकाङ्की आ उपन्यासक संग, कला-चित्रकला, संगीत, पाबनि-तिहार, मिथिलाक-तीर्थ,मिथिला-रत्न, मिथिलाक-खोज आ सामाजिक-आर्थिक-राजनैतिक समस्यापर सारगर्भित मनन। “विदेह” मे संस्कृत आ इंग्लिश कॉलम सेहो देल गेल, कारण ई ई-पत्रिका मैथिलक लेल अछि, मैथिली शिक्षाक प्रारम्भ कएल गेल संस्कृत शिक्षाक संग। रचना लेखन आ शोध-प्रबंधक संग पञ्जी आ मैथिली-इंग्लिश कोषक डेटाबेस देखिते-देखिते ठाढ़ भए गेल। इंटरनेट पर ई-प्रकाशित करबाक उद्देश्य छल एकटा एहन फॉरम केर स्थापना जाहिमे लेखक आ पाठकक बीच एकटा एहन माध्यम होए जे कतहुसँ चौबीसो घंटा आ सातो दिन उपलब्ध होअए। जाहिमे प्रकाशनक नियमितता होअए आ जाहिसँ वितरण केर समस्या आ भौगोलिक दूरीक अंत भऽ जाय। फेर सूचना-प्रौद्योगिकीक क्षेत्रमे क्रांतिक फलस्वरूप एकटा नव पाठक आ लेखक वर्गक हेतु, पुरान पाठक आ लेखकक संग, फॉरम प्रदान कएनाइ सेहो एकर उद्देश्य छ्ल। एहि हेतु दू टा काज भेल। नव अंकक संग पुरान अंक सेहो देल जा रहल अछि। विदेहक सभटा पुरान अंक pdf स्वरूपमे देवनागरी, मिथिलाक्षर आ ब्रेल, तीनू लिपिमे, डाउनलोड लेल उपलब्ध अछि आ जतए इंटरनेटक स्पीड कम छैक वा इंटरनेट महग छैक ओतहु ग्राहक बड्ड कम समयमे ‘विदेह’ केर पुरान अंकक फाइल डाउनलोड कए अपन कंप्युटरमे सुरक्षित राखि सकैत छथि आ अपना सुविधानुसारे एकरा पढ़ि सकैत छथि।
मुदा ई तँ मात्र प्रारम्भ अछि।
अपन टीका-टिप्पणी एतए पोस्ट करू वा अपन सुझाव ई-पत्र द्वारा ggajendra@videha.com पर पठाऊ।
'विदेह' २३२ म अंक १५ अगस्त २०१७ (वर्ष १० मास ११६ अंक २३२)
ऐ अंकमे अछि :- १. संपादकीय संदेश २. गद्य २.१. जगदीश प्रसाद मण्डलक दूटा लघु कथा कोढ़िया सरधुआ आ त्रिकालदर ्शी २.२. नन...
-
"भालसरिक गाछ" विदेह वर्ष-1 मास-1 अंक-1 संपादकीय एहि प्रथमांक केँ प्रस्तुत करैत हम हर्षित छी। एहि मे मिथिला पेंटिंग आ...
-
ऐ अंकमे अछि :- १. संपादकीय संदेश २. गद्य २.१. जगदीश प्रसाद मण्डलक दूटा लघु कथा कोढ़िया सरधुआ आ त्रिकालदर ्शी २.२. नन...
-
जयकान्त मिश्र आ मैथिली शब्दकोश मैथिलीक पुरोधा जयकान्त मिश्र (१९२२-२००९ ) क ३ फरबरी २००९ केँ सात बजे साँझमे निधन भऽ गेलन्हि। मैथिली साहित्...


text:
जितमोहन झा घरक नाम "जितू"
जन्मतिथि ०२/०३/१९८५ भेल, श्री बैद्यनाथ झा आ श्रीमति शांति देवीक सभ सँ छोट (द्वितीय) सुपूत्र। स्व.रामेश्वर झा पितामह आ स्व.शोभाकांत झा मातृमह। गाम-बनगाँव, सहरसा जिला। एखन मुम्बईमे एक लिमिटेड कंपनी मे पद्स्थापित। रुचि : अध्ययन आ लेखन खास कs मैथिली ।—सम्पादक
कन्या भूण हत्या प्रकतिक
संग खिलवार
पिछला छुट्टीमे एक सालपर हम गाम गेल छलहुँ। जहिया गाम पहुँचलहुँ ओकर दोसरे दिन पता चलल की हमर बचपनक दोस्तक बहुत जोर मोन ख़राब छनि! आर ओ अस्पतालमे भरती छथि! खबर जहिना हम सुनलहुँ अस्पतालक लेल चलि देलहुँ! हमरा संग हमर पत्नी सेहो चलि देलीह, अस्पताल पहुंचला पर पता चलल जे कुनू चिंताक बात नै सब ठीक ठाक अछि! एक घंटाक बाद हुनका (हमर दोस्तकेँ) छुट्टी मिल जेतनि, बहुत दिनक बाद अस्पताल आयल छलहुँ, इच्छा भेल कनी चारू दिस घुमि - फिरि ली। मनमे अस्पतालक लेल बहुत जिज्ञासा छलए! हम आर हमर पत्नी जहिना दोस्तक वार्डसँ बाहर निकललहुँ, हमर नज़रि अपन चचेरा भैया - भाभी पर पड़ल, अचानक हुनका सभकेँ अस्पतालमे देखिकेँ हम चौक गेलहुँ! हमर नज़र एकाएक भाभीक उदास, कनमुँह चेहरा पर परल .....पुछलियनि की बात ... मुदा ओ किछु जबाब नञि देलीह। हमर पत्नी कातमे बजा कए हुनकर पीड़ा सुनलन्हि! दुबारा पुछलासँ भाभी अपन पीड़ा नञि रोकि सकलीह, हुनकर पीड़ा हुनकर आँखिसँ छलकि उठलनि, पता चलल जे दू गोट कन्याक जन्मक बाद आब तेसर बेर फेरसँ कन्याकेँ नञि बर्दाश्त करैक चेतावनी भैया हुनका पहिने दए चुकलखिन-ए ....पता चलल गर्भ परीक्षण लेल भैया भाभीकेँ अस्पताल अनने छथि! गर्भमे पोसा रहल बच्चाक प्रति पिताक खौफनाक इरादासँ उपजल भयक भाव भाभीक चेहरा पर साफ - साफ देख्अलहुँ! बादमे हमरा आर हमर पत्नी केँ कतेक बुझेलापर भैया भाभीकेँ वापस घर लए गेलखिन! संयोगवश अगला संतानक रूपमे हुनका बालकक प्राप्ति भेलनि ....
ओना भ्रूण परीक्षण प्रतिबंधित अछि आर सरकार एकरा लेल बाकायदा कानूनो बनेने छथि! मुदा ई की ? लागैत अछि पछिला दरवाजाक संस्कृति अस्पतालों के नञि छोड़ने अछि, तखने तँ भैया बहुत आसानीसँ भाभीकेँ गर्भ परीक्षण करबाबए लेल चलि देने छलथि। हम तँ कहए छी चाहे सरकार लाखो कानून बनबथि, लाखो कड़ासँ कड़ा सजा तय करथि लेकिन जा तक हम सब स्वयं अपना तरफसँ कोनो कदम नञि उठायब ई कानूनक हेब नाहे हाएबाक समान अछि! आइ तक भ्रष्ट्राचार, बालश्रम, शोषणक विरुधो सरकार बहुत कानून लागू केलथि मुदा कि समाजमे एकर रोकथाम भs सकल ? नञि! आर यदि अपने ई नञि हेबाक कारणक पता करब तँ पायब कि शायद हम खुद कतहु ने कतहु कोनो ने बगंनो प्रकारे एकर दोषी छी! हम सब परिस्थितिक संग कोनो तरहक समझौता करबाक वजाय ओकरा सदिखन बदलबाके फेरमे नहि रहैत छलहुँ चाहे ओकरा लेल हमरा सभ के कोनो तरहक हथकंडा कियेक नञि अपनाबए परए .... हम सब चुकय नञि छी! हम तँ पूछैत छी जे की कारण अछि जे लड़कीक जन्म भेला पर आइयो मूह सिकोरल जाइत अछि ? शायद हुनकर परवरिश, शिक्षा, विवाह आदिमे आबै वाला तमाम मुश्किलक कारण एहि तरहक व्यवहार कएल जाइत अछि! मुदा कि लड़काक जन्म भेनेसँ ई तमाम समस्या समाप्त भs जाइत अछि ? लड़कोकेँ तँ परवरिश करैये पड़ैत अछि।? हुनकरो शिक्षा,नौकरीक लेल दर-दर भटकए पड़ैत अछि! आर विवाह ........!
यदि एहि गतिसँ कन्या भ्रूण हत्या होइत रहत तँ बूझि लिअ जे सब लड़काकेँ कुंआरे रहए पड़त! उदाहरण स्वरूप अपने हरियाणामे लड़कीक संख्यामे लगातार दर्ज कएल गेल कमी देख सकैत छी, हरियाणामे विवाह लेल लड़की नञि भेटैन छनि। ओहि ठामक लोकिनकेँ दोसर राज्यमे लड़कीक तलाश करए पड़ैत छनि .....
कनी सोचू अगर पूरा देशमे ईएह स्थिति भs जाएत तँ की होएत ?
हम नीक जेकाँ जनैत छी जे अपने एहि बातकेँ ध्यानमे नञि राखब आर यदि राखबो करब तँ दोसर केँ उदाहरण देबाक लेल! लेकिन कि अपने स्वयं कन्या भ्रूण हत्या रोकएमे दोसरकेँ जागरूक करब ? अपनेकेँ नञि लागैत अछि जे प्रकृति द्वारा निर्धारित जीवनकेँ सुचारू रूपसँ चलबै लेल एहि गाड़ीक दुनु पहियाक समान रूपसँ आवश्यक अछि! आर कन्या भ्रूण हत्या यानी कि प्रकृतिक संग खिलवाड़ अछि! एहि खिलवाड़केँ रोकए लेल हमरा सभकेँ एकजुट होबए पहत आर एतबे नञि एहि मानसिकतोकेँ बदलए पड़त कि वंशबेल खाली आर खाली लड़के चलेता, तखने हम सही खपमे आधुनिक कहाएब ....
भक्तिगीत
मात पिता गुरु प्रभु चरणमे प्रणवत बारम्बार
हमरा पर कएलहुँ बड़ उपकार,
हमरा पर कएलहुँ बड़ उपकार।
माताजी जे कष्ट उठेलखिन्ह ओऽ ऋण कहियो नञि चुकलऒ,
आंगुर पकड़ि कs चलब सिखेल्खिन्ह ममताक देलखिन शीतल छाया,
जिनकर कोरामे पलिकए हम कहेलहुँ होशिया॥
हमरा पर कएलहुँ बड़ उपकार,
हमरा पर कएलहुँ बड़ उपकार।
पिताजी हमरा योग्य बनेलथि कमा-कमा कऽ अन्न खुएलथि,
पढा लिखा गुणवान बनेलथि, जीवन पथ पर चलब सिखेलथि,
जोड़ि-जोड़ि अपन सम्पति केँ बनाऽ देलथि हक़दार।
हमरा पर कएलहुँ बड़ उपकार,
हमरा पर कएलहुँ बड़ उपकार।
सत्य ज्ञान गुरूजी बतेलथि, अंधकार सभ दूर हटेलथि,
ह्रदयमे भक्तिक दीप जरेलथि,हरी दर्शनक मार्ग बतेलथि,
बिना स्वार्थ्क कृपा केला ओऽ कतेक पैघ उदार।
हमरा पर कएलहुँ बड़ उपकार,
हमरा पर कएलहुँ बड़ उपकार।
प्रभु कृपासँ नर तन पेलहुँ संत मिलनक साज सजेलहुँ,
बल बुद्धि आर विद्या दऽ कs सभ जीवमे श्रेष्ठ बनेलहुँ,
जे कियो हिनकर शरणमे एलिखन,भेलन्हि हुनकर उद्धार।
हमरा पर कएलहुँ बड़ उपकार,
हमरा पर कएलहुँ बड़ उपकार।


text:
सर्दी धरि दिनका स्कूल
स्कूल खुलि गेल अछि. स्कूल एक तरह सं क्रिसमसक बादहि सं बंद छल. शीतलहरी… कोहरा… कुहासा के लSक एक-एक दिन करैत स्कूल एतेक दिन बंद रहल. ओना मौसम मे अखनो कोनो खास सुधार नहि दिखा रहल अछि. कनकनाबय वाला ठंड देह के जेना छेद रहल अछि. कुहासा के संग पढ़ाई के नुकसान के सेहो देखैत स्कूल खुलि त गेल अछि मुदा स्कूल भोरका के जगह दिनका करय के कहल गेल अछि. सरकारी… प्राइवेट सभ स्कूल के 10 बजे सं 4 बजे तक स्कूल खोलय लेल कहल गेल अछि. एहि सं विद्यार्थी सभ के भोर मे स्कूल जाए सं होए वाला परेशानी सं किछ राहत मिलतन्हि आओर पढ़ाई सेहो भs जएतन्हि.
हमर ईमेल:-hellomithilaa@gmail.com
Subscribe to: Post Comments (Atom)


text:
अधिकार त बलिदाने सॅ भेटत, सब मिली के होउ तैयार ।
घर-घर जरै छै धू-धू के आगि, तैयो सब जाइ छै मिथिला के त्यागी,
माई के ममता के पैर सॅ कुचलि क, छोडि जाउ नै अहॉ अपन घर-द्वारि ।
बाढि रूपी दानव अबैछ हर साल,
विनाशलीला सॅ करैत पूरा मिथिला के बेहाल ।
मॉ मिथिला क उठै छथि चित्कार,
जनमानस में मचि जाइत अछि हाहाकार,
सामग्री राहतक गटकि क नेता सभ होइछ मालामाल ।
एहि दानव सभक त्रास सॅ मॉ मिथिले भ गेली कंगाल ।
के साजिश क दबौलक मिथिलाक अधिकार ?
की मातृद्रोही नहि अछि अपन मिथिलेक कर्णधार ?
जमाना बदलि क भ गेल छैक नवीन,
किया मिथिला अछि एखनो साधन विहीन ?
मिथिलाक नेता सॅ हमरा जवाब चाही,
तथाकथित विकासक हमरा हिसाब चाही ।
पॉंच साल पर छलै अपन दरश देखौने,
फुसियाहा छलै केहन भाषण सुनौने ।
“अलग मिथिला राज्य बनायब,
घर-घर में खुशहाली लायब.....
-से कहि क ओ ठकबा भ गेल फरार ।
ल-ल के वोटे समेटै टा नोटे,
मॉ मैथिली के पहुंचाबै टा चोटे
मिथिला के संतान बेईमान बडका,
करू एकरा सब के अहॉ बहिष्कार ।
की थिक इ उचित जे परदेश जा क मात्र मिथिला के कोसी ?
की नै इ उचित जे संगठित भ हम सब आब मिथिला लेल सोची ?
धन्य छथि ओ मैथिल नहि जिनका अपन संस्कृति पर नाज,
अपन समृद्ध भाषा बाजए में जिनका होई छनि एखनहु बड लाज ।
बंगाली हुए वा मराठी, मद्रासी हुए वा गुजराती,
स्वयं निज भाषा पर कियो नै करै छै प्रहार ।
एहन सुकर्म क क अपन दामन के बनाउ नै अहॉ दागदार ।
अपन भाषा ओ संस्कृतिक पतन हेतु स्वयं नै बनु अहॉ जिम्मेवार ।
मातृभूमिक लेल जे काज नै आबए, ओ जिनगी के थिक शत-शत धिक्कार ।
मॉ मिथिला पुकारि रहल छथि, अश्रुपूरित नेत्र सॅ निहारि रहल छथि ।
अपन भाषा ओ संस्कृतिक करू अभिमान, तखनहि भेटत विदेशो में मान ।
कटि क अपन माटी सॅ, के पओलक अछि एखन तक सम्मान ?
किया बनब आन भाषा के दास,
कान में अमृत घोरैछ अपन मैथिलीक मिठास ।
चलू निज धाम, करू प्रस्थान,
आब नै हेतै मिथिलाक अपमान ।
कर्ज बहुत छैन मातृभूमि के सब पर, निज माटी के करू सब मिली नमस्कार ।
लिय प्रतिज्ञा हाथ उठा क, मॉ मिथिला के करब हम सब उद्धार ।
अपन श्वास सॅ अहॉ गिरि के खसाउ, पैरक धमक सॅ जग के हिलाऊ ।
करू भैरव नाद आ नभ के गुंजाऊ,
मिथिलाक खंडित गौरव के सब मिली क वापस लाऊ ।
सहलौ बहुत, आब नै सहब हम सब तिरस्कार,
याचना ओ प्रार्थना सॅ नै भेटल एखन तक, आब धरू अहॉ तरूआरि
सौम्य रूप मैथिलक देखलक एखन तक रौद्र रूप आब देखत संसार
उग्र पथ पर आब बढि क अहॉ आब, छीनू अपन अतिक्रमित अधिकार ।
मॉ मिथिले त कनिते रहती जाएब नै करब सब मिली हुंकार,
अधिकार त बलिदाने सॅ भेटत सब मिली क होऊ तैयार ।।


text:
सहरसा। 28 दिसम्बर। सहरसा सदर अस्पताल क' 500 बेडक बनेबाक तैयारी कायल जे रहल अछि। यदि सभ किछु ठीक - ठाक रहल तेँ जल्दे सदर अस्पताल 500 बेडक बैन जायत। जखनकि नबका इमरजेंसी वार्ड, ऑपरेशन थियेटरे टा नहि पार्क केर सेहो निर्माण होयत। ऐहिक संगे आठ बेडक डायलिसिस सेंटर केर सौगात सेहो भेटत। एहि दिशा मे जिला स्तर सँ भेजल गेल प्रस्ताव पर पहल शुरू भ' गेल अछि।
राष्ट्रीय स्वास्थ्य मिशन केर तहत सूबे के सभ नौ प्रमंडलक अस्पताल मे नीक स्वास्थ्य सुविधा मुहैया करेबाक पहल शुरू कायल गेल अछि। ऐहिक तहत सहरसा सदर अस्पताल क' सेहो 500 बेडक बनाओल जायत। जिलाक प्रस्ताव पर राज्य सरकार केर स्तर सँ भारत सरकार क' प्रस्ताव भेजल गेल अछि। जाहिकेँ स्वीकृति जल्दे भेटबाक उम्मीद अछि। अस्पतालक अपग्रेड भेला सँ कैको प्रकारक सुविधा सेहो एकहि छतक नीचा मरीज सभकेँ भेटे लागत। मरीज सभकेँ दोसर शहर केँ रूख नहि करे पड़त।


text:
मैथिली गायकीक उत्कृष्ट आवाजः बबली चौधरी
विशिष्ट परिचयः गायिका बबली चौधरी
स्मरण करू अपन गाम, अपन विद्यालय, अपन कक्षा, अपन सर-कुटुम्ब केर गाम आ ओतुका माहौल या प्रत्यक्षतः अपन रुचि अनुरूप मिथिला कला-संस्कृति केर प्रदर्शनक ओ स्थान जतय गीतगाइन सब अपन सुमधुर आवाज मे विशिष्ट गायकी सब प्रस्तुत कएल करैथ। आर त आर, सत्यनारायण भगवान् केर पूजा काल मे जाबत पुरोहित यजमान सँ दिन मे सूर्यादि-पंचदेवता अथवा राति मे गणपत्यादि-पंचदेवताक संग भगवान् विष्णु आ कुलदेवी सहित नाना देवी-देवता आर ब्रह्माक संग-संग महादेव केँ पाद्य-प्रक्षालन, आसन, नैवेद्यादिक भोग, आचमन, फल-ताम्बुल, दक्षिणा आदि समर्पित करबैत सत्यनारायण भगवान् केँ बजबैत छलाह ताबत समय धरि गीतगाइन सब अपन मधुर आवाज मे अपना-अपना स्तर सँ भगवद्भजन सब समर्पित करैथ। एहेन कोनो स्थान नहि छूटय जाहि ठाम मिथिलाक पारम्परिक गायन सुनबाक अवसर नहि प्राप्त हो। साँझ, पराती, कोबर, सोहर, लगनी, बटगबनी, आदि अनेक तरहक नाम – अनेको सुर-ताल आर एहि सब अनुपम कलाक एक पीढी सँ दोसर पीढी मे स्वस्फूर्त यात्रा। कतेको कलाधनी एहि यात्रा सँ अपन विशिष्ट स्थान ग्रहण करैत छथि, एहि क्रम मे जुड़ैत अछि एक नाम ‘बबली चौधरी’।
राघोपुर (सकरी) गाम मे सेहो एकटा एहने विलक्षण प्रतिभा अपन गायकी सँ घर-परिवार सँ लैत विद्यालय आ पूरे गाम मे अलग नाम कमेली, ओ छलीह ‘बबली चौधरी’। वर्तमान समय क्लासिकल म्युजिक सँ पोस्ट ग्रेजुएशन कय रहली अछि पटना सँ। जीवनसंगी सीआइएसएफ इन्सपेक्टर पटना एयरपोर्ट मे कार्यरत छथिन। हिन्दी आ मैथिली गीत गायकी मे रुचि छन्हि आर विद्यापति गीत केर संग-संग मैथिलीक पारम्परिक लोकगीत गायकी पर विशेष फोकस रखैत छथि। १९८८ ई. सँ अपन गायकी करैत आबि रहली बबली हाल धरि कतेको मंचीय प्रस्तुति सेहो प्रस्तुत कएली अछि। राँची, पटना, तरौनी केर महोत्सव केँ विशेष रूप सँ स्मृति मे अनैत बबली कहैत छथि जे पहिने कमर्सियल सिंगिंग मे रुचि नहि छल, शखे गबैत रही। लेकिन बाद मे ई बुझायल जे अपन मातृभाषा मैथिली केर मंच पर महिला आवाज गनले-चुनले सोझाँ अबैत छैक – मुम्बई केर बौलीवूड मे प्रसिद्धि पेनिहाइर पैघ-पैघ कलाकार मैथिली गीत केँ अपन आवाज दैत छथि त हम स्वयं मिथिलाक रहैत अपन भाषाक गीत मंच सँ कियैक नहि गाउ…।
पटना सँ पूर्व हैदराबाद मे पतिक पोस्टिंग रहबाक कारण बहुत बेसी जुड़ाव नहि रहि गेल छलन्हि। लेकिन आब पटना मे रहैत छथि त कहब छन्हि जे मैथिली लेल बेसी सँ बेसी मंच सजैत देखि आह्लादित छी आर सतति इच्छा रहैत अछि जे हम अपन गायकी सँ सम्पूर्ण मिथिलावासी केँ परिचित करा सकी। सहिये छैक! कलाकार अपन कला केँ छुपाकय नहि राखि सकैत अछि। ओकर इच्छा सदिखन अपन कलाक प्रसाद जन-जन धरि बँटबाक रहैत छैक। हालहि सावन महीना हिनकर गाओल मैथिली शिव भजन काफी लोकप्रियता हासिल केलक। सावन के एलै सोमवार गे, बाबा एलौं अहीं के द्वार, देवघर नगरिया चलु ना, एना मुरली बजाउ नै कन्हैया, ई सब भक्ति-भाव सँ भरल गीतक एल्बम पटना सँ निकललैन अछि।
मिथिलाक सब भास सँ सुपरिचित लता मंगेशकर सन पातर आ मीठ आवाज हिनकर गायकीक विशेषता बुझाएत अछि। आगामी समय विराटनगर, जनकपुर, इनरुवा, राजविराज, लहान आदिक संगीत यात्रा मे भाग लेबाक सदिच्छा जाहिर करैत बबली कहली जे मिथिलावासी भारत या नेपाल दुनू कात छथि आर मैथिली गीतक बाजार सेहो बड पैघ छैक, हम सभक आभारी होयब जँ हमरा अपन कला-प्रदर्शनक उचित मौका देता। बबली व समस्य मैथिली भाषा मे कलासेवी लोकनि एहि लेल आश्वस्त रहैथ जे यैह एकमात्र ओ भाषा आ संस्कृति थिकैक जे युगों-युगों सँ जीबित छैक। एकर मिठास आ प्रकार केर विस्तार एतेक गहिंर छैक जे आन भाषाक क्षुद्रता आ नग्नता लेल एहि भाषा मे कोनो स्थान नहि रहैत सदैव अपन अमर-राह पर अग्रसर रहैत छैक। बहुत जल्दी अहाँक आवाज सुनबाक अवसर हमरो सब केँ भेटत, बाकी अहाँक सुन्दर भविष्य लेल शुभकामना!
हिनकर ईमेल आइडीः choudharybablee@gmail.com
Youtube Link: https://www.youtube.com/watch?v=sVAA0CozGEY
हरिः हरः!!


text:
Tuesday, 31 January 2017
पद्य - २३१ - भगजोगनी (बाल कविता)
भगजोगनी (बाल कविता)
गे भगजोगनी, बड़ चमकै छेँ !
कतएसँ बिजुरी अनने छेँ ।
घुप्प अन्हरिया, बाटक कातेँ,
चकमक चकमक कएने छेँ ।।
आबि गेलेँ हमरा सोझाँ,
हमरा हाथक तरहत्थी पर ।
बिजुरीसँ ने हाथ जरैतछि,
छौ इजोत तोहर शीतल ।।*१
पेटक निचुला भाग पता नञि,
केहेन माया रचने छेँ !
डिबिया - टेमी बिना तोँ सौंसे,
भुक्-भुक् भुक्-भुक् कएने छेँ ।।
पीच सड़क केर कातेँ - कातेँ,
जमकल पानि आ गाछ छै ।
ताहि गाछ पर सत्ता - सोड़े,
भगजोगनी केर बास छै ।।*२
भारी बरखा आ ठण्ढीमे,
पतनुकान लऽ लैत छै ।
बरखक शेष समएमे ओ तँऽ,
भुक् - भुक् - भुक् चमकैत छै ।।*३
भगजोगनीकेँ पकड़ि - पकड़ि,
बन्न करैत छी शीशीमे ।
भूर छी कएने मुन्नामे,
साँस लेबा लेल शीशीमे ।।*४
संकेत आ किछु रोचक तथ्य -
*१ - भगजोगनीक उदर भाग (VENTRAL SURFACE) केर नीचाँमे विशिष्ट अवयवी संरचना होइत अछि जकरा प्रकाश उत्पादक अंग (LIGHT EMITTING ORGANS) कहल जाइत अछि । एहिमे ल्यूसीफेरेज (LUCIFERASE) नामक एकटा किण्वक या एञ्जाइम (ENZYME) होइत अछि जे ऑक्सीजन आ मैग्नेशियम आयनक (Mg++) उपस्थितिमे ल्यूसीफेरीन (LUCIFERIN) नामक रासायनिक पदार्थ पर क्रिया कऽ कऽ प्रकाश या इजोत उत्पन्न करैछ । एहि तरहेँ इजोतक उत्पत्ति जैव संदीप्ति (BIOLUMINESCENCE) केर उदाहरण अछि । भगजोगनीक एहि इजोतकेँ शीत इजोत (COLD LIGHT) कहल जाइत अछि । एहि इजोतमे पराबैगनी (ULTRA VIOLET) ओ अवरक्त (INFRA RED) किरण नञि रहैत अछि । अवरक्त किरणक अनुपस्थितिक कारणेँ एहिमे उष्णता या गर्मी नञि रहैत अछि आ तेँ छुअबा (छूबा) पर हाथ नञि पाकैत अछि । विश्वमे भगजोगनीक करीब दू (दुइ) हजार जाति (SPECIES) होइत अछि । भगजोगनीक विभिन्न जाति-प्रजातिक अनुसारेँ एहि इजोतक रंग पीयर, हरियर या पिरौंछ लाल भऽ सकैत अछि ।
*२ - भगजोगनी दलदली अथवा पानि लागल ओ गाछ-बिरिछसँ युक्त जगह सब पर रहैत अछि । एहि तरहक आवास क्षेत्र (HABITAT) अपना दिशि पीच (पक्का) सड़कक कातेँ-कातेँ आसानीसँ भेटि जाइत अछि कारण अछि ओहि सड़कक दूनू कात माटि कटलासँ गँहीर भेल स्थानमे बरख या बाढ़िक पानिक जमाव आ संगहि - संग भेल वृक्षारोपण ।
*३ - आन सन्धिपाद प्राणी (Arthropods) सब जेकाँ भगजोगनी सेहो शीतरक्तीय प्राणी (Cold blooded / Poikilothermal animal) अछि आ तेँ ठण्ढीक समएमे ओ पतनुकान लऽ लैत अछि अर्थात् शीतनिष्क्रिय अवस्थामे (Hibernating Stage) चलि जाइत अछि । किछु तँऽ बेङ्ग आ भेंक जेकाँ माटिक भीतर नुकाए रहैत अछि । तहिना बेसी तेज बरखा भेला पर सेहो ।
*४ - बहुतहु लोक अपन नेनपनमे भगजोगनीकेँ पकड़ि शिशीमे किछु काल वा किछु दिनक लेल बन्न कएने होएताह आ एखनहु धियापुता सब करैत अछि ।
मैथिली पाक्षिक इण्टरनेट पत्रिका “विदेह” केर 218म अंक (15 जनबरी 2017) (वर्ष 10, मास 109, अंक 218) केर “बालानां कृते” स्तम्भमे प्रकाशित ।
Subscribe to: Post Comments (Atom)